Semenya het ‘meer testosteroon as meeste mans’ | Maroela Media
Caster Semenya. )Foto: Reg Caldecott)
Caster Semenya het meer testosteroon as die meeste mans en daarom het sy ongetwyfeld ŉ voordeel.
Dít volgens José María Odriozola, ŉ Spaanse professor in biochemie en lid van die Internasionale Vereniging vir Atletiekfederasies (IAAF), wat dié opmerking in die Spaanse tydskrif Sport gemaak het.
Odriozola, die voormalige president van die Spaanse atletiekfederasie, het sy steun toegesê aan die testosteroonbeperkings wat onlangs vir vroue-atlete ingestel is. Hy hou vol Semenya is ŉ “biologiese man”.
“Sy sê die IAAF is teen haar, maar die bepalings geld almal. Semenya het meer testosteroon as die meeste mans en dit gee haar sonder twyfel ŉ voordeel,” het Odriozola gesê.
Volgens hom is die IAAF se bepalings daarop gemik om billike mededinging te verseker.
“Haar saak spruit uit die Wêreldkampioenskap wat in 2009 in Berlyn aangebied is. Sy het XY-chromosome, soos mans, asook ŉ stel hormonale, interne kontrole wat haar hiperandrogeen maak.”
Semenya het in Mei vanjaar ŉ grensverskuiwende saak teen die IAAF voor die hof vir sportarbitrasie (CAS) verloor, wat beteken sy moet medikasie gebruik om haar testosteroonvlakke te verlaag as sy voortaan aan spesifieke items wil deelneem.
Die hof het bevind die bepalings ís diskriminerend, maar ook dat die beleid “nodig, billik en proporsioneel” is om regverdigheid in vrouesport te verseker.
Die 28-jarige middelafstand-medaljewenner gaan volgende maand die IAAF Wêreldkampioenskap in Katar weens die uitspraak misloop. Sy het, hangende die appèl, aanvanklik toestemming gekry om deel te neem, maar ŉ Switserse federale hooggeregshof het dié appèl omgekeer.
Semenya voer aan haar testosteroonvlakke is natuurlik hoog en diegene wat haar steun sluit in die Wêreld- Mediese Vereniging (WMA) en die Verenigde Nasies se Menseregteraad.
Ingevolge die nuwe IAAF-bepalings word vroue-atlete met verhoogde testosteroonvlakke verplig om dit medies te laat verlaag, sodat hulle internasionaal mag meeding.
Ek wonder of mense weet hoe hard moet sy oefen om wereldklas te wees? Sy stap nie
net op die baan en hardloop omdat sy n “biologiese man” is nie.
Jeni. Jy nis die hele punt. Dit gaan oor regverdigheid sussa
As sy gaan tennis speel sal sy die drie top manne moet klop in 3 stelle
Die regte vrouens wat teen haar deelneem moet net so hard oefen maar hulle kan nie wen nie want hulle het nie die natuurlike voorsprong nie en mag nie hulle testosteroon vlakke kunsmatig verhoog nie. Ek dink die IAAF is 100% reg met hulle bepalings. Maak die speelveld gelyk vir almal anders gaan daar nie meer belangstelling in atletiek wees nie.
Ek kan nie dink dat enige iemand hierdie onregverdigheid, kan verdedig nie! Ek weet ook nie hoe ontvang “sy” ‘n medalje en dink dat sy dit verdien het nie!